JY LEES NOU Eksklusief: Jay en Lianie se gewilde nuwe musiekvideo
Vroeër vanjaar het ons die heel eerste voorsmakie van die gewilde duetpaartjie Jay du Plessis en Lianie May se opwindende nuwe musiekvideo gedeel. Nou kan aanhangers eindelik die volle video geniet!
Vir Liefde is van die paartjie se gelyknamige duetalbum wat onlangs die Tempo as beste pop/sokkiealbum van die jaar gewen het.
Maar, vertel Lianie, nie sy of Jay kon die geleentheid bywoon om hul trofee te ontvang nie. “Ek was op die plaas,” verduidelik dié boeremeisie. “Ons moes beeste gaan dip en kon ongelukkig nie in Johannesburg wees nie.”
Lianie vertel sy het die aand op haar ouers se plaas buite Oranjeville in die Vrystaat rondom die braaivleisvuur gesit toe sy die goeie nuus ontvang dat Vir Liefde die gesogte Tempo-toekenning gewen het.
“Die kompetisie was straf; ek het regtig nie gedink ons sal wen nie,” onthou sy die oomblik. “Tog,” voeg sy by, “die album was so goed geskryf, ek het in my binneste eintlik geweet ons gaan suksesvol daarmee wees.”
En suksesvol is die album beslis! Dit is maar ’n paar maande op winkelrakke en volgens verkope het dit reeds goudstatus bereik. Lianie vertel sy kan swel van trots.
“Die aanvraag was so groot vir nog ’n duetalbum,” sê sy. “Die kombinasie tussen ons was van die heel begin af magic.”
Haar en Jay se eerste duetalbum, 2012 se Bonnie en Clyde, was ’n wegholsukses en het dubbelplatinumstatus bereik; daarom het dit as geen verrassing gekom nie dat hul albei se platemaatskappye besluit het om weer koppe bymekaar te sit vir ’n opvolgalbum.
“Hulle het ons net op ’n dag gebel en gesê die album is klaar geskryf,” onthou Lianie. Sy en Jay kon net opdaag en die liedjies opneem. Buiten Vir Liefde dink Lianie ook Da Vat Hy is ’n besonderse gatskoptreffer; trouens, die musiekvideo daarvoor word ook eersdaags uitgereik.
Sy verklap ook dat daar reeds beplan word aan ’n derde duetalbum, maar dat sy sowel as Jay eers soloalbums later vanjaar gaan uitreik.
“My nuwe album is ’n countryalbum propvol liedjies met daardie bekende countryklank van kunstenaars soos Dolly Parton,” sê sy.
Sy noem ook, byna terloops, dat aanhangers ook kan uitsien na ’n nuwe fliekprojek waaraan sy en Jay gaan werk. “Ná die sukses van Platteland vra mense gedurig vir my wanneer maak ek weer ’n fliek, maar saam met Jay.” Nou bevestig sy dat die wiele reeds aan die rol is.
Intussen gaan die twee binnekort na Namibië reis om Vir Liefde te gaan bemark. Lianie sê sy geniet dit vreeslik om saam met Jay op te tree. “Ons is daar vir mekaar.”